SL Uradni list Evropske unije L 244/21

DIREKTIVA KOMISIJE 2005/54/ES

z dne 19. septembra 2005

o spremembi Direktive Sveta 91/414/EGS za vključitev tribenurona kot aktivne snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), in zlasti člena 6(1) Direktive,

ob upoštevanju naslednjega:

(1) Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in določata seznam aktivnih snovi, ki jih je treba oceniti zaradi njihove možne vključitve v Prilogo I Direktive 91/414/EGS. Ta seznam vključuje tribenuron.

(2) Vpliv tribenurona na zdravje ljudi in okolje se je presojal v skladu z določbami uredb (ES) št. 451/2000 in (ES) št. 703/2001 za vrsto uporab, ki so jih predlagali prijavitelji. Poleg tega ti uredbi določata države članice poročevalke, ki morajo Evropski agenciji za varno hrano (EFSA) v skladu s členom 8(1) Uredbe (ES) št. 451/2000 predložiti ustrezna poročila o pregledu in priporočila. Država članica poročevalka za tribenuron (v obliki tribenuron-metila) je bila Švedska, vse ustrezne informacije pa so bile predložene 19. junija 2003.

(3) Poročilo o oceni so v okviru delovne skupine za ocenjevanje pregledali strokovnjaki držav članic in Evropska agencija za varno hrano in ga predstavili Komisiji 19. oktobra 2004 v obliki znanstvenega poročila o tribenuronu EFSA (4). To poročilo so države članice in Komisija pregledale v Stalnem odboru za prehranjevalno verigo in zdravje živali in ga dokončno oblikovale v poročilu Komisije glede tribenurona 15. februarja 2005.

(4) Različne preiskave so pokazale, da je za fitofarmacevtska sredstva, ki vsebujejo tribenuron, pričakovati, da na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z uporabami, ki so bile proučene in podrobno navedene v poročilu Komisije o pregledu. Zato je primerno, da se tribenuron vključi v Prilogo I zaradi zagotovitve, da se registracije fitofarmacevtskih sredstev, ki vsebujejo to aktivno snov, odobrijo v vseh državah članicah v skladu z določbami navedene direktive.

(5) Pred vključitvijo aktivne snovi v Prilogo I se predvidi razumen rok, v katerem se lahko države članice in zainteresirane strani pripravijo na izpolnjevanje novih zahtev, ki so posledica vključitve.

(6) Ne glede na obveznosti, ki jih določa Direktiva 91/414/EGS v zvezi z vključitvijo aktivne snovi v Prilogo I, se državam članicam mora omogočiti, da v obdobju šestih mesecev po vključitvi pregledajo obstoječe registracije fitofarmacevtskih sredstev, ki vsebujejo tribenuron, in zagotovijo, da so izpolnjene zahteve iz Direktive 91/414/EGS, zlasti iz člena 13, in pogoji iz Priloge I. Države članice morajo spremeniti, nadomestiti ali umakniti, kot je ustrezno, obstoječe registracije v skladu z določbami Direktive 91/414/EGS. Z odstopanjem od zgoraj navedenega roka je treba predvideti daljše obdobje za predložitev in oceno celotne dokumentacije Priloge III za vsako fitofarmacevtsko sredstvo za vsak namen uporabe v skladu z enotnimi načeli iz Direktive 91/414/EGS.

(7) Izkušnje iz prejšnjih vključitev aktivnih snovi, ocenjenih v okviru Uredbe Komisije (EGS) št. 3600/92 (5), v Prilogo I k Direktivi 91/414/EGS so pokazale, da lahko nastanejo težave zaradi razumevanja dolžnosti imetnikov obstoječih registracij v povezavi z dostopom do podatkov. Da bi se izognili nadaljnjim težavam, je zato treba razjasniti dolžnosti držav članic, zlasti dolžnost preveriti dostop do dokumentacije imetnika registracije in ali ta ustreza zahtevam iz Priloge II k zadevni direktivi. Toda ta razjasnitev ne uvaja nobenih novih obveznosti za države članice ali imetnike registracij v primerjavi z direktivami, ki so bile sprejete do sedaj in spreminjajo Prilogo I.

(8) Zato je ustrezno spremeniti Direktivo 91/414/EGS.

(9) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni v skladu s Prilogo k tej direktivi.

Člen 2

Države članice sprejmejo najpozneje do 31. avgusta 2006 zakone in druge predpise, potrebne za uskladitev s to direktivo. Komisiji nemudoma predložijo besedilo navedenih predpisov in primerjalno tabelo med navedenimi predpisi in to direktivo.

Te predpise začnejo uporabljati od 1. septembra 2006.

Ko države članice sprejmejo navedene predpise, morajo ti vsebovati sklic na to direktivo ali pa morajo biti s takim sklicem opremljeni ob njihovi uradni objavi. Način sklicevanja določijo države članice.

Člen 3

1. Države članice v skladu z Direktivo 91/414/EGS, če je potrebno, do 31. avgusta 2006 spremenijo ali umaknejo obstoječe registracije za vsako fitofarmacevtsko sredstvo, ki vsebuje tribenuron kot aktivno snov.

Do tega datuma zlasti preverijo, če so izpolnjeni pogoji iz Priloge I k zadevni direktivi, z izjemo pogojev iz dela B, ki zadevajo to aktivno snov, in da ima imetnik registracije dokumentacijo ali dostop do nje in izpolnjuje zahteve iz Priloge II k zadevni direktivi v skladu s pogoji iz člena 13 zadevne direktive.

2. Z odstopanjem od odstavka 1 države članice najpozneje do 28. februarja 2006 ponovno ocenijo vsako registrirano fitofarmacevtsko sredstvo, ki vsebuje tribenuron bodisi kot edino aktivno snov bodisi kot eno od več aktivnih snovi, ki so navedene v Prilogi I k Direktivi 91/414/EGS, in sicer v skladu z enotnimi načeli iz Priloge VI k Direktivi 91/414/EGS in na podlagi dokumentacije, ki izpolnjuje zahteve iz Priloge III k tej direktivi, ter ob upoštevanju vnosa dela B glede tribenurona v Prilogi I k zadevni direktivi. Na podlagi navedene ocene države članice presodijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS.

Po navedeni presoji države članice:

(a) če sredstvo vsebuje tribenuron kot edino aktivno snov, registracijo po potrebi spremenijo ali umaknejo najpozneje do 28. februarja 2010; ali

(b) če fitofarmacevtsko sredstvo vsebuje tribenuron kot eno od več aktivnih snovi, po potrebi spremenijo ali umaknejo registracijo najpozneje do 28. februarja 2010 ali do datuma, določenega za tako spremembo ali umik v ustrezni direktivi ali direktivah, ki so zadevno snov ali snovi dodale v Prilogo I k Direktivi 91/414/EGS, pri čemer se upošteva poznejši datum.

Člen 4

Ta direktiva začne veljati 1. marca 2006.

Člen 5

Ta direktiva je naslovljena na države članice.

V Bruslju, 19. septembra 2005 Za Komisijo Markos KYPRIANOU Član Komisije

(1) UL L 230, 19.8.1991, str. 1. Direktiva, kakor je bila nazadnje spremenjena z Uredbo Evropskega parlamenta in Sveta (ES) št. 396/2005 (UL L 70, 16.3.2005, str. 1).

(2) UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).

(3) UL L 98, 7.4.2001, str. 6.

(4) EFSA Scientific Report (2004) 15, 1-52, Peer review of the pesticide risk assessment of tribenuron (Znanstveno poročilo EFSE o skupnem pregledu ocene tveganja za tribenuron) (končna verzija: 19. oktober 2004).

(5) UL L 366, 15.12.1992, str. 10. Uredba, kakor je bila nazadnje spremenjena z Uredbo (ES) št. 2266/2000 (UL L 259, 13.10.2000, str. 27).